钦定古今图书集成/历象汇编/庶征典/第066卷 > 《图书编》 > 《风雨气》
## 钦定古今图书集成/历象汇编/庶征典/第066卷 > 《图书编》 > 《风雨气》

风雨气色如鱼龙行，其色苍润，或黄气蔽日，皆惨；或
如土，或如累盆，黄色润厚，朝东夕西，压日或掩之，皆
风雨之气也。朝视日上有黑云气，如雾压白，日光旁
射，其色惨淡，黄白者，其日有风雨。晚日欲入有之，则
夜有风雨。云气如乱穰，大风将至，视其从来避之。云
甚而润，大雨必暴。至四馀之日，有云气如阵，厚而润
者，多雨。日始出，有晕气如车盖在日上者，其日雨。日
上下有黑云气如蛟龙者，必有风雨。云气如黑蛇衡
日，其下有大雨。月初生，色黄者，多晴，色青多雨，色润
白者，大雨。苍白色加北斗，多大风。黄云气蔽北斗，明
日雨。白气掩北斗，不过三日雨。青云掩北斗，五日内
必雨。天无云，北斗上下独有云，五日内必大雨。日入
后有白光如气，自地至天，直入北斗，所历星皆失色，
其夜必大风。太白出气，长数丈，多风雨，所指处兵大
起。辰星出气，长一丈，大雨水。